Projekts

**Latvijas Republikas Ministru kabinets**

2015.gada \_\_\_.\_\_\_\_\_\_\_                                              Noteikumi Nr.\_\_

Rīgā                                                                               (prot. Nr.\_\_  \_\_.§)

**Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos**

*Izdoti saskaņā ar* [*Sabiedriskā transporta pakalpojumu likuma*](http://likumi.lv/doc.php?id=159858)[*14.panta*](http://likumi.lv/doc.php?id=159858#p14) *otro daļu*

1. **Vispārīgie jautājumi**

1. Noteikumi nosaka pasažieru kategorijas, kuras ir tiesīgas izmantot braukšanas maksas atvieglojumus maršrutu tīkla maršrutos, kā arī šo atvieglojumu izmantošanas kārtību un apmēru.

2. Pasažierus, kuri šajos noteikumos noteiktajā kārtībā ir tiesīgi izmantot braukšanas maksas atvieglojumus, iedala šādās kategorijās (sociālais statuss):

2.1. pirmsskolas vecuma bērni;

2.2. personas ar I vai II invaliditātes grupu, personas līdz 18 gadu vecumam ar invaliditāti un persona, kas pavada personu ar I invaliditātes grupu vai personu līdz 18 gadu vecumam ar invaliditāti;

2.3. bāreņi un bez vecāku gādības palikuši bērni, kuri atrodas audžuģimenēs, aizbildnībā, bērnu aprūpes institūcijās vai mācās vispārējās un profesionālajās izglītības iestādēs, vai mācās vispārējās un profesionālajās izglītības iestādēs, kā arī augstskolās un koledžās līdz 24.gadu vecumam;

2.4. politiski represētās personas un nacionālās pretošanās kustības dalībnieki;

2.5. ārpus pilsētas teritorijas dzīvojošie vispārējās pamatizglītības iestādēs (1.–9.klase) izglītojamie;

2.6. ārpus pilsētas teritorijas dzīvojošie vispārējās vidējās izglītības iestādēs (klātienes 10.–12.klase) izglītojamie.

3. Pirmsskolas vecuma bērniem ir tiesības bez maksas izmantot sabiedrisko transportlīdzekli reģionālajā un pilsētas nozīmes maršrutu tīklā neiegādājoties atsevišķu biļeti, bet pamatojoties uz pavadošās personas iegādāto biļeti.

4. Personām ar I vai II invaliditātes grupu un personām līdz 18 gadu vecumam ar invaliditāti, reizē ar norēķinu līdzekli uzrādot likumā noteiktu personas apliecinošu dokumentu vai invaliditātes apliecību, ja uz norēķina līdzekļa nav personas fotogrāfijas, kā arī personai, kas pavada personu ar I invaliditātes grupu vai personu līdz 18 gadu vecumam ar invaliditāti, ir tiesības bez maksas izmantot sabiedrisko transportlīdzekli, kas pārvadā pasažierus pilsētas un reģionālās nozīmes maršrutu tīkla maršrutos.

5. Bērniem bāreņiem un bez vecāku gādības palikušiem bērniem, kuri atrodas audžuģimenēs, aizbildnībā, bērnu aprūpes institūcijās vai mācās vispārējās, profesionālās izglītības iestādēs vai augstskolās un koledžās līdz 24.gadu vecumam, reizē ar norēķinu līdzekli uzrādot likumā noteiktu personas apliecinošu dokumentu vai apliecību sociālo garantiju nodrošināšanai, ja uz norēķina līdzekļa nav personas fotogrāfijas, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

6. Politiski represētām personām un nacionālās pretošanās kustības dalībniekiem reizē ar norēķinu līdzekli uzrādot likumā noteiktu personas apliecinošu dokumentu vai attiecīgi politiski represētās personas apliecību vai nacionālās pretošanās kustības dalībnieka apliecību, ja uz norēķina līdzekļa nav personas fotogrāfijas, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

7. Ārpus pilsētas teritorijas dzīvojošajiem vispārējās pamatizglītības iestādēs (1.–9.klase) izglītojamiem, uzrādot skolēna apliecību un norēķinu līdzekli, ja tāds ir izsniegts, ir tiesības saņemt kompensāciju 100% apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ attiecīgās novada pašvaldības administratīvajā teritorijā, ja izmanto:

7.1. sabiedrisko transportlīdzekli, kas pārvadā pasažierus pilsētas nozīmes maršruta tīkla maršrutā;

7.2. sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

8. Ārpus pilsētas teritorijas dzīvojošajiem vispārējās vidējās izglītības iestādēs (klātienes 10.–12.klase) izglītojamiem, uzrādot skolēna apliecību un norēķinu līdzekli, ja tāds ir izsniegts, ir tiesības saņemt kompensāciju 50% apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ attiecīgās novada pašvaldības administratīvajā teritorijā, ja izmanto:

8.1. sabiedrisko transportlīdzekli, kas pārvadā pasažierus pilsētas nozīmes maršrutu tīkla maršrutā;

8.2. sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

9. Ja novada pašvaldības administratīvajā teritorijā nav vispārējās pamat­izglītības iestādes (1.–9.klase) vai vispārējās vidējās izglītības iestādes (klātienes 10.–12.klase), ārpus pilsētas teritorijas dzīvojošajiem šo izglītības iestāžu izglītojamiem, uzrādot skolēna apliecību un norēķinu līdzekli, ja tāds ir izsniegts, ir tiesības saņemt kompensāciju 50% apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ, kura atrodas cita novada vai republikas pilsētas pašvaldības administratīvajā teritorijā, ja izmanto:

9.1. sabiedrisko transportlīdzekli, kas pārvadā pasažierus pilsētas nozīmes maršrutu tīkla maršrutā;

9.2. sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

1. **Braukšanas maksas atvieglojumu kompensēšanas kartība**

10. Šo noteikumu [7.](http://likumi.lv/doc.php?id=195934#p9) un 8.punktā minēto kategoriju pasažieri biļeti iegādājas par pilnu maksu, un braukšanas izdevumus viņiem pašvaldības noteiktajā kārtībā kompensē no attiecīgās pašvaldības budžeta.

11. Šo noteikumu [9.punktā](http://likumi.lv/doc.php?id=195934#p11) minēto kategoriju pasažieri biļeti iegādājas par pilnu maksu, un braukšanas izdevumus viņiem pašvaldības noteiktajā kārtībā kompensē no attiecīgās pašvaldības budžeta vai saskaņā ar normatīvajiem aktiem par pašvaldību savstarpējo norēķinu kārtību.

12. Norēķinu līdzeklis ir maksāšanas līdzeklis, kas ir saistīts ar tādu norēķinu iestāžu personas norēķinu kontu, kas normatīvajos aktos noteiktajā kārtībā piedalās noguldījumu garantiju fondā un uz kuru ir attiecināmi Noguldījumu garantiju likuma noteikumi un tas izsniegts saskaņā ar 23.punktā minētajām prasībām.

13. Šo noteikumu 2.2., 2.3., un 2.4.apakšpunktā minēto pasažieru kategoriju personām sabiedriskā transporta pakalpojuma apmaksai jāizmanto norēķinu līdzeklis. Šo noteikumu 2.5. un 2.6.apakšpunktā minēto pasažieru kategoriju personām sabiedriskā transporta pakalpojuma apmaksai jāizmanto norēķinu līdzeklis gadījumā, ja pasažiera dzīvesvietas pašvaldība izmanto kompensācijas aprēķināšanai pasažiera elektronisku uzskaiti transportlīdzeklī.

14. Sabiedriskā transporta pakalpojuma sniedzējs un biļešu tirgotājs saskaņā ar šo noteikumu prasībām nodrošina norēķinu līdzekļu pieņemšanu, izmantojot norēķinu iestādes finanšu pakalpojumu, saskaņā ar 24.punktā minētajām prasībām.

15. Satiksmes ministrija no valsts budžetā šim mērķim paredzētiem līdzekļiem sedz braukšanas maksu tarifa apmērā šo noteikumu 2.2., 2.3., un 2.4.apakšpunktā minēto pasažieru kategoriju personām, pārskaitot to uz norēķinu iestādē atvērto valsts sabiedrība ar ierobežotu atbildību „Autotransporta direkcija” (turpmāk –Autotransporta direkcija) kontu.

16. Norēķinu iestāde biļetes apmaksas brīdī šo noteikumu 2.2., 2.3., un 2.4.apakšpunktā minēto pasažieru kategoriju personai tās norēķinu kontā reģistrē biļetes apmaksas darījumu un braukšanas maksas kompensāciju biļetes tarifa apmērā, saskaņā ar šo noteikumu 25.punktā minētajām braukšanas maksas pārskaitīšanas finanšu pakalpojuma prasībām un līgumu starp norēķinu iestādi un Autotransporta direkciju vai starp norēķinu iestādi un pasažiera dzīvesvietas pašvaldību.

17. Norēķinu iestāde veic apmaksu bezskaidras naudas veidā sabiedriskā transporta pakalpojuma sniedzējam un biļešu tirgotājam par šo noteikumu 13.punktā minētajiem sabiedriskā transporta pakalpojumiem vienas darbdienas laikā pēc apmaksas darījuma reģistrēšanas personas norēķinu kontā, saskaņā ar 24.punktā minētajām prasībām.

18. Nepieciešamos personu datus vai datu pielaides iespēju (personas kods, sociālā statusa derīguma termiņš, informāciju par sociālā statusa ārkārtas izmaiņām, neiekļaujot personas, kas pavada personu ar I invaliditātes grupu vai personu līdz 18 gadu vecumam ar invaliditāti) par šo noteikumu 2.2.apakšpunktā minētām personām braukšanas maksas veikšanai iegūst no Veselības un darbspēju ekspertīzes ārstu valsts komisijas.

19. Nepieciešamos personas datus vai datu pielaides iespēju (personas kods, sociālā statusa derīguma termiņš, informāciju par sociālā statusa ārkārtas izmaiņām) par šo noteikumu 2.3.apakšpunktā minētajām personām braukšanas maksas veikšanai iegūst no Valsts bērnu tiesību aizsardzības inspekcijas.

20. Nepieciešamos personas datus vai datu pielaides iespēju (personas kods, minētā statusa piešķiršanas datums un apliecības anulēšanas datums, sakarā ar statusa zaudēšanu un informāciju par statusu - miris, ja personai Iedzīvotāju reģistrā ir reģistrēts miršanas fakts) par šo noteikumu 2.4.apakšpunktā minētajām personām braukšanas maksas veikšanai iegūst no Pilsonības un migrācijas lietu pārvaldes.

21. Šo noteikumu 18., 19. un 20.punktā minētās institūcijas informāciju par personas sociālā statusa izmaiņām iesniedz norēķinu iestādei, kurai fiziskā persona pieprasījusi izsniegt norēķinu līdzekli, un Autotransporta direkcijai vienas darba dienas laikā. Norēķinu iestādes saskaņā ar 18., 19. un 20.punktu saņemtos datus apstrādā tikai atbilstoši noteikumu projektā noteiktajam mērķim.

22. Sabiedriskā transporta pakalpojuma sniedzējs un biļešu tirgotājs nodrošina ārpus transporta līdzekļa iepriekš pārdoto biļešu anulēšanu un finanšu līdzekļu atmaksu 15 darba dienu laikā uz personas norēķinu kontu, kura apmaksāja biļeti bezskaidras naudas veidā gadījumos, kad transporta pakalpojums konkrētai personai netika sniegts, atmaksai izmantojot norēķinu iestādes finanšu pakalpojumu, saskaņā ar 24.punktā minētajām prasībām.

23. Norēķinu iestādēm noteiktās norēķinu līdzekļa izsniegšanas finanšu pakalpojuma prasības:

23.1. nodrošināt šo noteikumu 2.2., 2.3., 2.4., 2.5 un 2.6.apakšpunktā minēto pasažieru kategoriju personām norēķinu līdzekļa lietošanas un transporta pakalpojuma apmaksas iespējas;

23.2. norēķinu līdzeklī ir jābūt personas vārdam, uzvārdam un var būt fotogrāfija;

23.3. biļetes anulēšanas gadījumā nodrošina finanšu līdzekļu atmaksu personas, kura apmaksā biļeti, norēķinu kontā, ja biļete ir apmaksāta ar norēķinu līdzekli;

23.4. nodrošina norēķinu līdzekļa pieņemšanu saskaņā ar 24.punkta prasībām un braukšanas maksas pārskaitīšanu saskaņā ar 25.punkta prasībām.

23.5. izdevumus, kas ir saistīti ar vismaz viena veida norēķinu līdzekļa izmantošanu sabiedriskā transporta pakalpojumu izmantošanai bez maksas, tā izgatavošanu un izsniegšanu šo noteikumu 2.2., 2.3. un 2.4.apakšpunktā minētajām personām, sedz norēķinu iestāde.

24. Norēķinu līdzekļu pieņemšanas finanšu pakalpojumu prasības norēķinu iestādei, sabiedriskā transporta pakalpojuma sniedzējam un biļešu tirgotājam:

24.1. nodrošina norēķinu līdzekļa pieņemšanu biļetes apmaksai pie jebkura sabiedriskā transporta pakalpojuma sniedzēja un biļešu tirgotāja;

24.2. biļetes anulēšanas gadījumā nodrošina finanšu līdzekļu atmaksu no sabiedriskā transporta pakalpojuma sniedzēja vai biļešu tirgotāja, kas pārdeva biļeti, norēķinu kontā, ja biļete tika apmaksāta ar norēķinu līdzekli;

24.3. nodrošina norēķinu līdzekļa, kas izsniegts saskaņā ar 23.punkta prasībām, pieņemšanu un saskaņā ar norēķinu līdzekļa apmaksas darījumu nodrošina braukšanas maksas pārskaitīšanu saskaņā ar 25.punkta prasībām.

25. Braukšanas maksas pārskaitīšanas finanšu pakalpojumu prasības norēķinu iestādei:

25.1. braukšanas maksas pārskaita, ja biļetes iegādes brīdī nav derīgas, iepriekš iegādātas, biļetes šajā reisā;

25.2. braukšanas maksas par transporta pakalpojumu pārskaita, šo noteikumu 2.2., 2.3., 2.4., 2.5 un 2.6. apakšpunktā minēto pasažieru kategoriju personām izmantojot tikai vienu norēķinu līdzekli, nepieļaujot iespējas ar vairākiem norēķinu līdzekļiem saņemt vairākas braukšanas maksas par vienu un to pašu sabiedriskā transporta pakalpojumu;

25.3. gadījumos, kad persona pavada personu ar I invaliditātes grupu vai personu līdz 18 gadu vecumam ar invaliditāti, braukšanas maksas pārskaita, pavadošajai personai veicot apmaksu par savu biļeti ar pavadāmās personas norēķinu līdzekli;

25.4. sabiedriskā transporta pakalpojuma braukšanas maksas aprēķinus veic, pamatojoties uz informāciju, kas iegūta ne vēlāk kā vienu darbdienu iepriekš šo noteikumu 21.punktā noteiktā kārtībā:

25.4.1. personas kods;

25.4.2. braukšanas maksas atvieglojuma darbības termiņš (datums no, līdz);

25.4.3. braukšanas maksas atvieglojuma apmērs no biļetes summas apmaksai;

25.4.4. norādījums par pavadošās personas braukšanas maksas apmaksu;

25.5. norēķinu līdzekļa maiņas gadījumā 2.2., 2.3., un 2.4.apakšpunktā minētajām pasažieru kategoriju personām visi valsts noteiktie braukšanas maksas atvieglojumi un ierobežojumi, kā arī 2.5. un 2.6.apakšpunktā minētajām pasažieru kategoriju personām visi pašvaldību noteiktie atvieglojumi un ierobežojumi, attiecināmi tikai uz jauno norēķinu līdzekli;

25.6. braukšanas maksas aprēķina un to pārskaita tikai saskaņā ar apmaksas darījumiem, kas veikti ar pēdējo personai izsniegto norēķinu līdzekli;

25.7. biļetes anulēšanas gadījumā nodrošina braukšanas maksas atmaksu no personas norēķinu konta uz Autotransporta direkcijas vai pasažiera dzīvesvietas pašvaldības norēķinu kontu;

25.8. braukšanas maksas aprēķina un pārskaita uz 2.2., 2.3., 2.4., 2.5. un 2.6.apakšpunktā minēto pasažieru kategoriju personas norēķinu kontu saskaņā ar apmaksas darījumiem par sabiedriskā transporta pakalpojumiem, izmantojot šo noteikumu 23.punkta prasībām izdoto norēķinu līdzekli un 24.punktā minētās norēķinu līdzekļa pieņemšanas prasības.

26. Šo noteikumu prasības attiecas tikai uz tām norēķinu iestādēm, kas vienlaicīgi nodrošina trīs finanšu pakalpojumus: norēķinu līdzekļa izsniegšanas finanšu pakalpojumu, saskaņā ar šo noteikumu 23.punkta prasībām, un norēķinu līdzekļu pieņemšanas finanšu pakalpojumu, saskaņā ar šo noteikumu 24.punkta prasībām, un braukšanas maksas līdzekļu pārskaitīšanas finanšu pakalpojumu, saskaņā ar šo noteikumu 25.punkta prasībām.

27. Autotransporta direkcija reizi ceturksnī iesniedz izskatīšanai Sabiedriskā transporta padomē atskaiti par valsts budžetā piešķirto līdzekļu izlietojumu šajos noteikumos noteikto braukšanas maksas atvieglojumu segšanai.

1. **Noslēguma jautājumi**

28. Lai nodrošinātu braukšanas maksas atvieglojumu kārtības nepārtrauktību par sabiedriskā transporta pakalpojumiem, kas nav apmaksāti ar norēķinu līdzekli pārejas periodā no 2015.gada 1.aprīļa līdz 2016.gada 31.decembrim:

28.1. Sabiedriskā transporta pakalpojumu sniedzēju zaudējumus, kas radušies, pārvadājot šo noteikumu 2.punktā minēto kategoriju pasažierus, kompensē sabiedriskā transporta nozari reglamentējošajos normatīvajos aktos noteiktajā kārtībā un apmērā.

28.2. Personām ar I vai II invaliditātes grupu un personām līdz 18 gadu vecumam ar invaliditāti, uzrādot invaliditātes apliecību, kā arī personai, kas pavada personu ar I invaliditātes grupu vai personu līdz 18 gadu vecumam ar invaliditāti, ir tiesības bez maksas izmantot sabiedrisko transportlīdzekli, kas pārvadā pasažierus pilsētas un reģionālās nozīmes maršrutu tīkla maršrutos.

28.3. Bērniem bāreņiem un bez vecāku gādības palikušiem bērniem, kuri atrodas audžuģimenēs, aizbildnībā, bērnu aprūpes institūcijās vai mācās vispārējās, profesionālās izglītības iestādēs vai augstskolās un koledžās līdz 24.gadu vecumam, uzrādot apliecību sociālo garantiju nodrošināšanai, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

28.4. Politiski represētām personām, uzrādot politiski represētās personas apliecību, un nacionālās pretošanās kustības dalībniekiem, uzrādot nacionālās pretošanās kustības dalībnieka apliecību, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutu tīkla maršrutos.

29. Sabiedriskā transporta pakalpojumu sniedzējam un biļešu tirgotājam līdz 2015. gada 31.decembrim jānodrošina norēķinu līdzekļa pieņemšana no šo noteikumu 2.2., 2.3., 2.4, 2.5. un 2.6.apakšpunktos minēto pasažieru kategoriju personām, pamatojoties uz finanšu pakalpojumu, līgumu ar norēķinu iestādi, kura izvēlēta saskaņā ar 24.punkta prasībām.

30. Sākot ar 2016. gada 8.janvāri Autotransporta direkcija nodrošina braukšanas maksas pārskaitīšanu par šo noteikumu 2.2., 2.3., un 2.4.apakšpunktos minēto pasažieru kategoriju transporta pakalpojumiem, pamatojoties uz noslēgtiem līgumiem ar norēķinu iestādēm, kas nodrošina saskaņā ar šo noteikumu 25.punktā minētajām prasībām bezmaksas finanšu pakalpojumu un kuras ir izvēlējušies sabiedriskā transporta pakalpojumu sniedzēji un biļešu tirgotāji.

31. Šo noteikumu 2.2., 2.3., un 2.4.apakšpunktā minēto pasažieru kategoriju personas sabiedriskā transporta pakalpojuma apmaksai sākot ar 2017.gada 1.janvāri izmanto tikai norēķinu līdzekli.

32. Atzīt par spēku zaudējušiem Ministru kabineta 2009. gada 4. augusta noteikumus Nr.872 „[Noteikumi par pasažieru kategorijām, kam ir tiesības izmantot braukšanas maksas atvieglojumus maršrutu tīkla maršrutos](http://likumi.lv/doc.php?id=194402)” (Latvijas Vēstnesis, 2009, 126; 161.nr.; 2010, 19.nr.; 2011, 56.nr.; 2012, 177.nr.).

Noteikumi stājas spēkā 2015.gada 1.aprīlī.

Ministru prezidente L.Straujuma

Satiksmes ministrs A.Matīss

Iesniedzējs:

Pārresoru koordinācijas centra vadītājs P.Vilks

05.03.2015 16:10

2140

V.Bolēvics,

67082925, Valters.Bolevics@pkc.mk.gov.lv